Suid-Afrika tuimel op persvryheidsindeks | Maroela Media
Suid-Afrika het met tien plekke tot die 52ste plek op Verslaggewers Sonder Grense (VSG) se jaarlikse persvryheidsindeks teruggesak. Finland is die mees persvrye land, gevolg deur Nederland. Eritrea is die mins persvrye land ter wêreld, met Noord-Korea wat in sy nek blaas.
In 2003 het Suid-Afrika nog die 21ste plek op die indeks beklee en was toe die mees persvrye land op die kontinent, en het nou vir die eerste keer sedert die indeks bygehou word, tot laer as die 50ste posisie teruggesak. VSG blameer in sy opsomming die beoogde snoerwet hiervoor, en meen dit sal ondersoekende joernalistiek smoor. Ses Afrikalande, wat Namibië, Botswana, die Kaap-Verde en Ghana insluit, is meer persvry as Suid-Afrika.
Namibië, wat sy posisie tot die 19de plek verbeter het, is nou Afrika se mees persvrye land.
Twee Afrikalande wat verlede jaar nog meer persvry as Suid-Afrika geëvalueer is, Tanzanië en Mali, het erg uitgesak.